Hoe kies ek 'n motor? - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe kies ek 'n motor?
Hoe kies ek 'n motor?
Om 'n motor te koop, is naas huiskoop een van die grootste besluite wat jy sal moet neem en jy gaan dit waarskynlik 'n hele paar keer in jou lewe moet doen.
Dit is dus baie belangrik om 'n motor te koop wat aan jou behoeftes gaan voldoen en jou nie in die steek gaan laat nie.
Een van die eerste stappe in die proses is om uit te werk hoeveel jy kan bekostig en om na jou begroting te kyk om te sien hoeveel jy maandeliks op 'n motor kan afbetaal.
Daar is egter nie net die maandelikse terugbetalings wat jou sak gaan ruk nie maar ook koste soos versekering, brandstof, lisensiegeld en instandhoudingskoste. Kyk ook uit vir voorwaardes in die verskillende finansieringsopsies soos 'n ballonbetaling waarvolgens jou maandelikse terugbetaling minder is maar jy aan die einde van die ooreenkoms 'n groot bedrag geld moet inbetaal.
Wanneer jy uitgewerk het hoeveel jy aan 'n motor kan spandeer, is dit tyd om vir krediet aansoek te doen indien jy nie die motor kontak kan koop nie. Besluit nou watter motor jy soek ─ soek jy 'n spesifieke fabrikaatmaak en 'n spesifieke model of soek jy net 'n motor wat aan sekere behoeftes soos lugsakke, lugversorging en kragstuur voldoen?
Besoek motorwebwerwe en doen vergelykings tussen motors in dieselfde prysklas van verskillende vervaardigers met dieselfde eienskappe.
Die volgende besluit is 'n nuwe of gebruikte motor. Nuwe motors het 'n waarborg en diensplan maar gaan jou meer uit die sak jaag. 'n Gebruikte motor kan ook nog binne 'n diensplan val en jy gaan goedkoper betaal aangesien die motor reeds van sy waarde verloor het terwyl dit in die vorige eienaar of eienaars se besit was. Baie gebruikte motors het ook goeie herverkoopwaardes. Doen jou huiswerk om uit te vind watter opsies jou beter sal pas.
Wanneer jy 'n gebruikte motor koop, is dit belangrik om by 'n betroubare handelaar te koop om te verseker jy koop 'n wettige hoëgehalte-voertuig. Dit is noodsaaklik om 'n basiese agtergrondondersoek te doen om te verseker die motor is nie gesteel nie.
Gaan ook die diensrekord van die motor na. Ander belangrike item wat jy moet nagaan, is die onderstel- en enjinnommer. Dit is ook belangrik om vas te stel of daar enige uitstaande finansiering op die motor is anders kan jy verantwoordelik gehou word vir die uitstaande bedrag op die motor of daar kan op die motor beslag gelê word.
AA: https://www.aa.co.za/insights/dont-get-caught-buying-a-stolen-car en https://www.aa.co.za/insights/to-buy-or-not-to-buy-private-purchase-of-a-second-hand-vehicle